Komisijos direktyva
1986 m. balandžio 9 d.
nustatanti paukščių kombinuotųjų pašarų energetinės vertės apskaičiavimo metodus
(86/174/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1979 m. balandžio 2 d. Tarybos direktyvą 79/373/EEB dėl prekybos kombinuotaisiais pašarais [1] su paskutiniais pakeitimais, padarytais Komisijos direktyva 82/957/EEB [2], ypač į jos 10 straipsnį,
kadangi, kol nebus įdiegti Bendrijos metodai, pagal minėtąją Direktyvą 79/373/EEB, valstybės narės negali nei reikalauti, nei leisti nurodyti kombinuotųjų pašarų energetinę vertę, išskyrus atvejus, kai minėtosios direktyvos priėmimo metu tai nurodyti jų teritorijoje jau buvo reikalaujama arba tai buvo leidžiama ir, be to, jau buvo taikomi oficialūs apskaičiavimo metodai;
kadangi dabartinės mokslinės ir technologinės žinios leidžia paukščių kombinuotųjų pašarų energetinę vertę apskaičiuoti vienodu metodu visose valstybėse narėse; kadangi dėl to šis metodas turėtų būti priimtas ir taikomas ne tik valstybėse narėse, kurios reikalauja arba leidžia energetinę vertę nurodyti kombinuotųjų paukščių pašarų etiketėse, bet ir tose valstybėse narėse, kurios prieš reikalaudamos ar leisdamos nurodyti tokią informaciją turėjo laukti, kol bus priimtas Bendrijos metodas;
kadangi tais atvejais, kai oficialiai nustatyta energetinė vertė skiriasi nuo gamintojo nurodytos energetinės vertės, yra pageidautina, kad būtų leidžiami minimalūs nukrypimai, kurie atsiranda dėl pašarų mėginio ėmimo būdo, gamybos proceso ar analizės skirtumų;
kadangi šioje direktyvoje numatomos priemonės atitinka Nuolatinio pašarų komiteto išvadą,
PRIĖMĖ ŠIĄ DIREKTYVĄ:
1 straipsnis
Kadangi, laikantis Direktyvos 79/373/EEB 5 straipsnio 4 ir 6 dalių nuostatų, yra nurodoma kombinuotųjų paukščių pašarų energetinė vertė, valstybės narės reikalauja, kad minėtoji vertė būtų apskaičiuojama pagal šios direktyvos priede aprašytą metodą.
2 straipsnis
Valstybės narės priima įstatymus ir kitus teisės aktus, kurie įsigalioję iki 1987 m. birželio 30 d., įgyvendina šią direktyvą, ir nedelsdamos apie tai praneša Komisijai.
3 straipsnis
Ši direktyva skirta valstybėms narėms.
Priimta Briuselyje, 1986 m. balandžio 9 d.